שינויים בהנהלת פסגות. מוקדם יותר השבוע מונה ברק סורני למנכ"ל פסגות באופן רשמי, והיום מנכ"ל פסגות קרנות נאמנות ירון דייגי התפטר מתפקידו, ובנוסף נמצא מחליף לסורני שהחליף את חגי בדש.
את מקומו של דייגי יתפוס אייל גורן שמכהן ב-4 השנים האחרונות כסמנכ"ל קשרי יועצים. דייגי ביקש לפרוש לאחר 5 שנים מתפקידו זה ולאחר 11 שנה בפסגות בית השקעות. גורן עובד בפסגות מאז 2008 וייכנס לתפקידו לאחר סיום חפיפה עם דייגי. את גורן תחליף קרן דנציגר שתכהן בתפקיד סמנכ"לית יועצים ולקוחות אסטרטגיים בחטיבת הלקוחות.
במקומו של סורני כמנכ"ל פסגות ני"ע - חברת ניהול התיקים וחבר הבורסה של פסגות, תתפוס תמרה דירקטור. תמרה עובדת בפסגות ני"ע מאז 2007 וכיהנה לאורך השנים במספר תפקידים בהם סמנכ"לית פתוח עסקי, מנהלת תחום רגולציה ומנהלת קשרי לקוחות תאגידים. תמרה תכנס לתפקידה באופן מיידי.
ברק סורני, מנכ"ל פסגות: "מינויה של תמרה למנכ"לית פסגות ני"ע משקפת את חשיבות מינויו של נושא משרה בעל רקע מקצועי וניסיון רב. חברת ניירות הערך מנהלת כ-65 מיליארד שקל תיקי השקעות וכן את פעילות הברוקראז" של פסגות. תמרה מכירה תחומים אלו לפני ולפנים ואין לי ספק כי תצליח בתפקידה. אייל הוא מנהל עם ניסיון רב, ידע בתחום והיכרות רבת שנים עם יועצי ההשקעות בבנקים. אני בטוח כי יצליח בתפקידו זה כפי שהצליח בתפקידו הקודם".
ירון דייגי: "לאחר 11 שנים בפסגות, מתוכן 5 שנים כמנכ"ל פסגות קרנות נאמנות, החלטתי כי הגיעה העת לסיים פרק מוצלח זה ולעבור לאתגר הבא. ברצוני להודות על העבודה המשותפת, לעובדי פסגות, מנהליה, יועצי ההשקעות בבנקים, ובעלי המניות".